DÔVODOVÁ SPRÁVA
A. Všeobecná časť
Vládny návrh zákona, ktorým sa mení a dopĺňa zákon č. 332/2023 Z. z. o verejnej osobnej doprave a o zmene a doplnení niektorých zákonov v znení zákona č. 335/2025 Z. z. a ktorým sa menia a dopĺňajú niektoré zákony sa predkladá ako iniciatívny materiál.
Predkladaný návrh nadväzuje na aplikačnú prax po nadobudnutí účinnosti zákona č. 332/2023 Z. z., pričom reflektuje potrebu precizovania niektorých ustanovení, odstránenia identifikovaných výkladových nejasností a doplnenia právnej úpravy v oblastiach, ktoré si vyžiadali legislatívne ukotvenie v dôsledku vývoja dopravného trhu a praktických skúseností objednávateľov a dopravcov s ohľadom na najnovšie trendy v európskej dopravnej politike.
Návrh zákona obsahuje najmä:
· legislatívne ukotvenie náhradnej dopravy cestujúcich,
· zavedenie a komplexnú právnu úpravu dopytovej dopravy,
· spresnenie podmienok udeľovania povolení na prevádzkovanie liniek,
· úpravu poskytovania dopravných informácií,
· legislatívno-technické úpravy reagujúce na aplikačné nedostatky.
Navrhované zmeny majú prevažne spresňujúci a systémový charakter a nepredstavujú zásadnú koncepčnú zmenu zákona. Ich cieľom je zvýšiť právnu istotu subjektov pôsobiacich vo verejnej osobnej doprave, odstrániť prípadné právne nejasnosti a zabezpečiť jednotnú aplikačnú prax.
Návrh zákona nemá žiadne vplyvy na rozpočet verejnej správy, na limit verejných výdavkov, na podnikateľské prostredie, na informatizáciu spoločnosti, na životné prostredie, na služby verejnej správy pre občana, sociálne vplyvy a ani vplyvy na manželstvo, rodičovstvo a rodinu.
Návrh zákona je v súlade s Ústavou Slovenskej republiky, ústavnými zákonmi Slovenskej republiky a nálezmi Ústavného súdu Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. 
Návrh zákona nie je predmetom vnútrokomunitárneho pripomienkového konania. 



